Maandag=Wasdag 1/21 Geliefde/spesiale klere – Appeltjie
Maandag=Wasdag 1/21 Geliefde/spesiale klere
Posted byappeltjie 4th Jan 2021 Posted inbloguitdaging, ouma, skryf
Ek het geliefde klere gehad waaraan 'n spesiale storie gekoppel kan word.
Jare terug het ek skool gegee in 'n yskoue klas. Die bordkryt het my mooi baadjies pal vuil gelaat, toe koop ek vir my by Shoprite Clothing 'n donkerblou baadjie, gemaak van 'n sagte maar stewige "fleecy" materiaal. Dit kon maar vuil word. Nadat ek daar weg is, het die baadjie regtig oud gelyk want dis daagliks gedra. Dit het my huisdrabaadjie geword in die nat Kaapse Koue. En toe eendag, in moedeloosheid omdat my siek klein dogtertjie nie wil slaap nie, gee ek haar die warm-aan-my-lyf baadjie om vas te hou. Asof sy 'n skakelaar aangeskakel het, het sy onmiddellik aan die slaap geraak. Die baadjie is mettertyd Die Snoesige Baadjie gedoop. 25 jaar later, toe ek kas skoonmaak, sien ek weer die naat wat lostorring raak. En besluit, aangesien my dogter nou al groot en getroud is, en ek wel 'n ander warm snoesige baadjie het, dit nou die tyd is om die baadjie weg te gee. Ek maak sommer 'n swart sak vol met klere wat te klein of vaal of sommer net nie meer gedra word nie, en sit die baadjie bo-op. Die arm vrou wat die sak kry, is baie dankbaar. En sy sal die naatjie self regmaak, sy gee nie om nie, sê sy. Daardie naweek kom my dogter vir een aand na my toe, kry koud en soek Die Snoesige Baadjie. Met groot ontsteltenis hoor sy van die baadjie wat weg is, pik 'n traan of twee weg, waarom het mamma dit nie vir my gegee nie?
Dan het ek twee sweetpakkies gehad, 'n pienke en 'n groene. Lekker ingedra, pas net reg om die lyf. Toe tref covid ons. Die lockdown verbied almal om klere te koop en my kleinkindbabatjie van 2 maande kry koud. Ek weet net daar, nou knip ek my klere op om vir die baba klere te maak. Ek gebruik een van haar broekies en maak 'n patroon. 'n lekker los hempie word die baadjiepatroon. Een van My Geliefde se gholfhemde word die proefkonyn. Met 'n effense verstelling hier en 'n ekstra iets daar, kry my geliefde Kleinkindbabatjie 2 broeke en 4 baadjies. Ouma borduur blommetjies en appliek. Te fraai vir woorde. Die klere het gehou tot sy 2 maande later saam met haar mamma huis toe is. Nou is dit gebêre vir 'n moontlik volgende keer.
FOTD 2 January New growth
My photo challenges 4 January
4 thoughts on "Maandag=Wasdag 1/21 Geliefde/spesiale klere"
4th Jan 2021 at 2:08 pm
Ek het 28 jaar gelede n tweede-handse baadjie in Skotland gekoop – ons klere het net die gehelp teen die koue in die Noorde nie.
My dogter het dit die 'Mommy jacket" gedoop en word gedra wanneer sy hier by die huis is, as sy siek is of sommer net bietjie warmte nodig het. Dit is nou al totaal uitgerafel, geen naat is onaangeraak nie en die voering hang aan n garedraadjie. Ek dink nie dat dit weer n was siklus sal oorleef nie. Maar weggooi? Nog nie nou al nie!
4th Jan 2021 at 2:55 pm
Dis een van daai kledingstukke wat met liefde aanmekaar gehou word.
4th Jan 2021 at 10:57 pm
Ag dis te lekker om so n Mamma en Ouma te hê wat sommer haar geliefde baadjie gee om warm te bly en ook haar eie sweetpak opsny om kleikind knus en warm te hou. Jy is n voorbeeld van ware omgee en liefde uitdeel ook.